H οδηγία 2014/33/ΕΕ έχει δύο βασικούς σκοπούς: να επιτρέπεται η πώληση ανελκυστήρων και κατασκευαστικών στοιχείων ασφάλειας σε ολόκληρη την αγορά της Ευρωπαϊκής Ένωσης (ΕΕ)· και να διασφαλίζεται ένα υψηλό επίπεδο ασφάλειας για τους χρήστες ανελκυστήρων και το προσωπικό συντήρησης. Η οδηγία 2014/33/ΕΕ: θεσπίζει ενιαίους κανόνες για τη διάθεση στην αγορά και τη θέση σε λειτουργία ανελκυστήρων και κατασκευαστικών στοιχείων ασφαλείας για ανελκυστήρες· εφαρμόζεται σε ανελκυστήρες που εξυπηρετούν μονίμως κτίρια και κατασκευές και που προορίζονται για τη μεταφορά προσώπων και αντικειμένων· δεν εφαρμόζεται σε σχοινοσιδηροδρόμους, ανελκυστήρες εργοταξίου, κυλιόμενες κλίμακες, κυλιόμενους διαδρόμους, ή ανελκυστήρες με χαμηλή ταχύτητα (δηλ. ταχύτητα που δεν υπερβαίνει τα 0,15 m/s). Η οδηγία ορίζει τις ουσιώδεις απαιτήσεις υγείας και ασφάλειας που πρέπει να πληροί κάθε ανελκυστήρας. Επίσης, ορίζει τις ευθύνες των κατασκευαστών, των εισαγωγέων και των διανομέων κατά τη διάθεση στην αγορά ανελκυστήρων και κατασκευαστικών στοιχείων ασφαλείας για ανελκυστήρες: όλοι οι ανελκυστήρες και τα κατασκευαστικά στοιχεία ασφάλειας για ανελκυστήρες που διατίθενται στην αγορά της ΕΕ πρέπει να φέρουν τη σήμανση συμμόρφωσης CE, ώστε να δείχνουν ότι πληρούν όλες τις ουσιώδεις απαιτήσεις ασφαλείας της νομοθεσίας της ΕΕ· πριν την απόκτηση της σήμανσης "CE", ο κατασκευαστής πρέπει να διενεργεί αξιολόγηση συμμόρφωσης1 ώστε να διασφαλίσει την ασφάλεια και να καταρτίσει τεχνικό φάκελο για τους ανελκυστήρες που διαθέτει και για τα κατασκευαστικά στοιχεία τους· οι κατασκευαστές μπορούν να χρησιμοποιούν εναρμονισμένα πρότυπα, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, ώστε να επωφελούνται από το τεκμήριο συμμόρφωσης και τη διευκόλυνση πρόσβασης στην αγορά· οι εισαγωγείς οφείλουν να ελέγχουν εάν οι κατασκευαστές των κατασκευαστικών στοιχείων ασφάλειας έχουν διενεργήσει τις αξιολογήσεις συμμόρφωσης ορθά και να ενημερώνουν την αρχή που είναι αρμόδια για την παρακολούθηση της ασφάλειας εάν θεωρούν ότι τα κατασκευαστικά στοιχεία ασφάλειας δεν συμμορφώνονται με τις ουσιώδεις απαιτήσεις υγείας και ασφάλειας· όλα τα απαραίτητα έγγραφα πρέπει να καταχωρίζονται και να διατηρούνται για 10 έτη· τα έγγραφα και οι πληροφορίες ασφάλειας πρέπει να συντάσσονται σε γλώσσα εύκολα κατανοητή από τους τελικούς χρήστες· οι κατασκευαστές και οι εισαγωγείς πρέπει να αναγράφουν την ταχυδρομική διεύθυνσή τους στα κατασκευαστικά στοιχεία ασφάλειας για ανελκυστήρες και στους ανελκυστήρες· κατόπιν αιτήματος των αρμόδιων εθνικών αρχών, οι κατασκευαστές μπορούν να χρησιμοποιούν ηλεκτρονικά μέσα προκειμένου να αποδείξουν τη συμμόρφωσή τους. Επιπλέον, η οδηγία καθορίζει τον τρόπο με τον οποίον οι εθνικές αρχές των κρατών μελών της ΕΕ που είναι υπεύθυνες για την παρακολούθηση της ασφάλειας πρέπει να εντοπίζουν και να αποτρέπουν την εισαγωγή επικίνδυνων κατασκευαστικών στοιχείων ασφάλειας ανελκυστήρων ή επικίνδυνων ανελκυστήρων από τρίτες χώρες. Η τροποποιητική οδηγία (ΕΕ) 2024/2749 αποσκοπεί στην αποφυγή διαταραχών στην εσωτερική αγορά σε περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό για κατάσταση έκτακτης ανάγκης της εσωτερικής αγοράς), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες2 μπορούν να διατίθενται στην αγορά όσο πιο γρήγορα γίνεται. Η οδηγία (ΕΕ) 2024/2749 τροποποιεί την οδηγία 2014/33/ΕΕ καθορίζοντας πώς αυτές οι διαδικασίες έκτακτης ανάγκης θα εφαρμόζονται. Μεταξύ άλλων πραγμάτων, οι νέοι κανόνες: υποχρεώνουν τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπουν στα κράτη μέλη, κατ’ εξαίρεση και κατόπιν δεόντως αιτιολογημένου αιτήματος, να επιτρέπουν προσωρινά τη διάθεση στην αγορά εξοπλισμού χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις· επιτρέπουν στις αρμόδιες εθνικές αρχές να τεκμαίρουν ότι εξοπλισμός που κατασκευάζεται σύμφωνα με πρότυπα της ΕΕ, σχετικά ισχύοντα εθνικά πρότυπα ή σχετικά ισχύοντα διεθνή πρότυπα που έχουν αναπτυχθεί από κάποιον διεθνή οργανισμό τυποποίησης, και που έχουν προσδιοριστεί από την Ευρωπαϊκή Επιτροπή ως κατάλληλα για την επίτευξη συμμόρφωσης και εξασφαλίζουν ισοδύναμο επίπεδο προστασίας με εκείνο που παρέχουν τα εναρμονισμένα πρότυπα, συμμορφώνεται με τις οικείες ισχύουσες ουσιώδεις απαιτήσεις· δίνουν στην Επιτροπή τη δυνατότητα να θεσπίζει, μέσω εκτελεστικών πράξεων, κοινές προδιαγραφές στις οποίες θα μπορούν να βασίζονται οι κατασκευαστές προκειμένου να επωφεληθούν από το τεκμήριο συμμόρφωσης με τις ισχύουσες ουσιώδεις απαιτήσεις (οι εκτελεστικές πράξεις με τις οποίες θεσπίζονται οι εν λόγω κοινές προδιαγραφές παραμένουν σε ισχύ καθ’ όλη τη διάρκεια της λειτουργίας έκτακτης ανάγκης στην εσωτερική αγορά).